వడ్డీరేట్లు తగిస్తేనే వృద్ధి, కొలువులు
- మంత్రి నిర్మలా సీతారామన్‌
న్యూఢిల్లీ: దేశ ఆర్థిక వ్యవస్థలో కీలక పాత్ర పోషించే 'సూక్ష్మ, చిన్న, మధ్య తరహా (ఎస్‌ఎంఈల) పరిశ్రమల అభివృద్ధికి చేయూతనివ్వాల్సిన అవసరం ఎంతైనా ఉందని కేంద్ర మంత్రి నిర్మలా సీతారామన్‌ అభిప్రా యపడ్డారు. ఇందుకు గాను ఎస్‌ఎంఈలకు ఇచ్చే రుణాలపై వడ్డీని ఆర్‌బీఐ 2% మేర తగ్గించాల్సిందేనని ఆమె పునరుద్ఘాటించారు. ఈ విషయమై గతంలో తాను చేసిన వ్యాఖ్యలకు కట్టుబడి ఉన్నట్లుగా మంత్రి తెలిపారు. వడ్డీరేట్ల తగ్గించడం వల్ల ఎస్‌ఎంఈ రంగానికి ఊతం లభించడంతో పాటు.. కొత్తగా కొలువులను సృష్టించేందుకు అవకాశం కలుగుతుందని ఆమె ట్వీట్‌ చేశారు. గతంలొ ఇదే విషయం మంత్రి చేసిన వ్యాఖ్యలపై తీవ్ర వ్యతిరేకత వ్యక్తమవుతున్న నేపథ్యంలో సీతారామన్‌ ట్విట్టర్లో దీనిపై దీటుగానే స్పందించారు. సమాజంలోని వాస్తవ పరిస్థితులను పూర్తిగా అవలోకనం చేసుకున్న తరువాతే తాను ఈ అభిప్రాయానికి వచ్చినట్లుగా తెలిపారు. ఎస్‌ఎంఈలలో అత్యధికులు ఎక్కువ వడ్డీ రేట్లకు రుణాలను తీసుకువచ్చి వాటిని తిరిగి చెల్లించడంతో ఇబ్బంది పడుతున్నట్లు వివరించారు. దీర్ఘకాలంగా వడ్డీరేట్లు అధికంగా ఉండడం వల్ల చిన్న పరిశ్రమల వారు జౌత్సాహికులు రుణాలను అందుకోలేకపోతున్నారని అన్నారు. ఔత్సాహిక పారిశ్రామికవేత్తలు ఎదిగేందుకు తగిన చేయూతను అడుగుతున్నారని.. రుణాలను దానంగా ఇవ్వాల్సిందిగా కోరడం లేదని పేర్కొన్నారు.
మీ స్నేహితులకు రికమెండ్ చెయ్యండి